Джылахъстэней Адыгэ Хасэм и тхьэмадэр хах
Гъатхэпэм и 1-м Тэрч къалэм щекIуэкIащ Джылахъстэней Адыгэ Хасэм и зэIущIэ. Абы хэтащ хасэ къудамэхэм я унафэщIхэр, жылагъуэ, дин IуэхущIапIэхэм я тхьэмадэхэр, Тэрч щIыналъэм и щIыпIэ администрацэм и унафэщIым и къуэдзэ Алъхъэс Аскэр сымэ, нэгъуэщIхэри.
КIэрэф Мурадин Къызэхуэсахэр зэIущIэм и пэщIэдзэм дакъикъэкIэ хуэщыгъуащ щIыхь ин пылъу илъэс куэдкIэ Хасэ тхьэмадэу лэжьа Ахъсор Хьэлым. Ахэр гуапэу тепсэлъыхьащ абы зэфIигъэкIа IуэхуфIхэмрэ къигъэна лъэужь дахэмрэ.
Илъэсым къриубыдэу бзэм, хабзэм, гъэсэныгъэм ехьэлIауэ ялэжьахэм теухуауэ къэпсэлъащ жылэ Хасэ тхьэмадэхэр. Гъэ кIуам къежьа узыфэм и ягъэкIэ дауэдапщэхэр ягъэмэщIэн хуей хъуами, Iуэхур зэпагъэуакъым. Къызэхуэсахэм я гукъеуэхэри ябзыщIакъым, ахэр щIэблэм ягъуэт гъэсэныгъэм, къызыщIэтэджыкI щапхъэм, анэдэлъхубзэр фIыуэ егъэлъагъуным, хабзэм щIэпIыкIыным ехьэлIат. Апхуэдэуи, ахэр тепсэлъыхьащ къуажэхэм щыIэ зэIумыбзхэм, япэ игъэщыпхъэу къалъытэ Iуэхугъуэхэм.
Илъэсым ялэжьахэр къызэщIакъуэжа нэужь, Алъхъэс Аскэр къыхилъхьэри, къызэхуэсахэм зэдэарэзыуэ Джылахъстэней Адыгэ Хасэм и тхьэмадэу КIэрэф Мурадин хахащ. И лэжьыгъэфIхэмрэ IуэхущIафэхэмкIэ ар фIыуэ яцIыху, куэд щIауэ лъэпкъ Iуэхум жыджэру толажьэри, а IэнатIэр абы ехъулIэу ирихьэкIыну гугъэфIхэр уегъэщI.
Хасэ тхьэмадэмрэ абы и къудамэхэмрэ къалэн щащIащ щIалэгъуалэм анэдэлъхубзэр фIыуэ егъэлъагъунымкIэ, лъэпкъ хабзэхэм щIэпIыкIынымкIэ ирагъэкIуэкI лэжьыгъэхэр щIагъэхуэбжьэну, Тэрч щIыналъэм щыпсэу лъэпкъхэм яку дэлъ зэныбжьэгъугъэр ирагъэфIэкIуэну.
КIэрэф Мурадин къыщыпсалъэм жиIащ и къару емыблэжу хузэфIэкI псори лъэпкъым хуищIэну зэрыхьэзырыр, къыхуагъэфэща IэнатIэм къызэрымыкIуэу щIыхь ин зэрыпылъыр икIи фIыщIэ яхуищIащ апхуэдэ дзыхь къезыгъэза псоми.
КIэрэф Мурадин Ахьмэдхъан и къуэр 1951 гъэм накъыгъэм и 6-м Тэрч щIыналъэм хыхьэ Акъбащ Ипщэ къуажэм къыщалъхуащ. Курыт еджапIэм къыщIэкIа иужькIэ, КъБКъУ-м и физико-математикэ къудамэм щIэтIысхьэри, ехъулIэныгъэ иIэу къиухащ. къыщалъхуа къуажэмрэ Заводской жылэмрэ физикэмкIэ егъэджакIуэу 1973 гъэм щылэжьэн щIидзащ. Акъбащ Ипщэ, Курп Ищхъэрэ, Заводской къуажэхэм дэт курыт еджапIэхэм я унафэщIу щытащ.
Тэрч муниципальнэ щIыналъэм и администрацэм и Iэтащхьэм социальнэ политикэмкIэ и къуэдзэу, абы къыдэкIуэу ЦIыхубэ егъэджэныгъэмкIэ управленэм и унафэщIу лэжьащ. 2016 гъэм къыщыщIэдзауэ Тэрч щIыналъэм ЩэнхабзэмкIэ и унэм и унафэщIщ, Хэку зауэшхуэм, лэжьыгъэм я ветеранхэм я советым хэтщ. Нэгъабэ лъандэрэ Тэрч щIыналъэм и Жылагъуэ палатэм и унафэщIщ.
Къэбэрдей-Балъкъэрым цIыхубэм социальнэу къащхьэщыжынымкIэ щIыхь зиIэ и лэжьакIуэщ, лэжьыгъэм щызыIэригъэхьахэм папщIэ Дунейпсо Арт комитетым и дыщэ медалыр къыхуагъэфэщащ.
Щомахуэ Залинэ.
